ජිනීවා මානව හිමිකම් සමුළුවේදී අද ශ්‍රී ලංකාවට එරෙහිව නැඟී සිටීමට උත්සාහ දරන්නේ ලෝකයේ සාමය නැති කර දැමීමට උත්සාහ දැරූ පිරිස බව එක්සත් ජනතා නිදහස් සන්ධානයේ මහ ලේකම්, පරිසර හා පුනර්ජනනීය බලශක්ති ඇමැති සුසිල් ප්‍රේමජයන්ත මහතා පවසයි.මානුෂික මෙහෙයුමේ අවසන් අදියරේදී බරපතළ අන්දමේ මානව හිමිකම් උල්ලංඝනය කිරීම් සිදුව තිබෙන බවට රජයට එරෙහිව ජිනීවා සමුළුවට යෝජනා ගෙන එන කිසිම රටක් යුද්ධයෙන් පසු උතුරේ ජන ජීවිතය නැංවීම වෙනුවෙන් එක ශත පහක් ලබා දී නොමැති බවත්, ඒ සඳහා වියදම් කළේ ශ්‍රී ලංකා රජය ඉතා අසීරුවෙන් සොයා ගත් මුදල් පමණක් බවත් කීවේය.එමේස බටහිර බලවතුන් දැන් උත්සාහ දරන්නේ විසැඳී තිබෙන ගැටලුව හාරා පාරා යළි තුවාල කිරීමට බවද හෙතෙම පෙන්වා දුන්නේය.එක්සත් ජනතා නිදහස් සන්ධානයේ මහ ලේකම්වරයා මේ බව පැවැසුවේ ශ්‍රී ලංකා නිදහස් පක්ෂ මූලස්ථානයේ ඊයේ (3) පැවැති මාධ්‍ය හමුවේදී ය.